title: 2006/734/EB: 2005 m. birželio 27 d. Tarybos sprendimas dėl Europos bendrijos ir Čilės Respublikos susitarimo dėl tam tikrų oro susisiekimo paslaugų aspektų pasirašymo ir laikino taikymo

text:
31.10.2006

               LT

               Europos Sąjungos oficialusis leidinys

               L 300/45

         TARYBOS SPRENDIMAS
   2005 m. birželio 27 d.
   dėl Europos bendrijos ir Čilės Respublikos susitarimo dėl tam tikrų oro susisiekimo paslaugų aspektų pasirašymo ir laikino taikymo
   (2006/734/EB)
   EUROPOS SĄJUNGOS TARYBA,
   Atsižvelgdama į Europos bendrijos steigimo sutartį, ypač į jos 80 straipsnio 2 dalį kartu su 300 straipsnio 2 dalies pirmos pastraipos pirmuoju sakiniu,
   atsižvelgdama į Komisijos pasiūlymą,
   kadangi:

               (1)

               2003 m. birželio 5 d. Taryba nusprendė įgalioti Komisiją pradėti derybas su trečiosiomis šalimis dėl galiojančių dvišalių susitarimų tam tikrų nuostatų pakeitimo Bendrijos susitarimu.

               (2)

               Komisija Bendrijos vardu vedė derybas ir susitarė su Čilės Respublika dėl Susitarimo dėl tam tikrų oro susisiekimo paslaugų aspektų laikydamasi mechanizmų ir nurodymų, pateikiamų to sprendimo priede.

               (3)

               Atsižvelgiant į tai, kad Susitarimas, dėl kurio susitarė Komisija, gali būti sudarytas vėliau, jis turėtų būti pasirašytas ir laikinai taikomas,

         NUSPRENDĖ:
   1 straipsnis
   Bendrijos vardu patvirtinamas Europos bendrijos ir Čilės Respublikos susitarimo dėl tam tikrų oro susisiekimo paslaugų aspektų pasirašymas, atsižvelgiant į Tarybos sprendimą dėl minėto Susitarimo sudarymo.
   Susitarimo tekstas pridedamas prie šio sprendimo.
   2 straipsnis
   Tarybos pirmininkas įgaliojamas paskirti asmenį (-is), kuriam (-iems) suteikiami įgaliojimai Bendrijos vardu pasirašyti Susitarimą, atsižvelgiant į jo sudarymą.
   3 straipsnis
   Iki Susitarimo įsigaliojimo jis laikinai taikomas nuo pirmojo mėnesio, einančio po Šalių pranešimo viena kitai apie šiam tikslui skirtų procedūrų užbaigimą datos, pirmos dienos.
   4 straipsnis
   Tarybos pirmininkas įgaliojamas pateikti Susitarimo 8 straipsnio 2 dalyje numatytą pranešimą.

      Priimta Liuksemburge, 2005 m. birželio 27 d.

            Tarybos vardu

            Pirmininkas

         L. LUX

    ---documentbreak---

               31.10.2006

               LT

               Europos Sąjungos oficialusis leidinys

               L 300/46

         Europos bendrijos ir Čilės Respublikos
   SUSITARIMAS
   dėl tam tikrų oro susisiekimo paslaugų aspektų
   EUROPOS BENDRIJA (toliau – Bendrija),
   ir
   ČILĖS RESPUBLIKA
   (toliau – Šalys)
   ATSIŽVELGDAMOS Į TAI, kad dešimties valstybių narių ir Čilės Respublikos sudarytuose dvišaliuose oro susisiekimo paslaugų susitarimuose yra nuostatų, prieštaraujančių Bendrijos teisei,
   ATSIŽVELGDAMOS Į TAI, kad Bendrija turi išskirtinę kompetenciją keliais aspektais, kurie gali būti įtraukti į valstybių narių ir trečiųjų šalių dvišalius susitarimus dėl oro susisiekimo paslaugų,
   PAŽYMĖDAMOS, kad pagal Bendrijos teisę, Bendrijos oro vežėjai, įsisteigę valstybėje narėje, turi teisę nediskriminuojami naudotis oro maršrutais tarp valstybių narių ir trečiųjų šalių,
   ATSIŽVELGDAMOS į Bendrijos ir tam tikrų trečiųjų šalių susitarimus, numatančius galimybę tokių trečiųjų šalių nacionaliniams subjektams įsigyti oro vežėjų, turinčių valstybių narių išduotas licencijas, bendrovių nuosavybės dalį,
   PRIPAŽINDAMOS, kad valstybių narių ir Čilės Respublikos dvišalių susitarimų dėl oro susisiekimo paslaugų nuostatos, prieštaraujančios Bendrijos teisei, turi būti visiškai suderintos su Bendrijos teise, kad būtų sukurtas tvirtas teisinis pagrindas oro susisiekimo paslaugoms tarp Bendrijos ir Čilės Respublikos, ir užtikrintas tokių oro susisiekimo paslaugų tęstinumas,
   PAŽYMĖDAMOS, kad Bendrija, dalyvaudama šiose derybose, nesiekia didinti oro eismo tarp Bendrijos ir Čilės Respublikos bendro masto, daryti poveikį pusiausvyrai tarp Bendrijos oro vežėjų ir Čilės Respublikos oro vežėjų, arba derėtis dėl esamų dvišalių susitarimų dėl oro susisiekimo paslaugų nuostatų, susijusių su skrydžių teisėmis, pakeitimų,
   SUSITARĖ:
   1 straipsnis
   Bendrosios nuostatos
   1.   Šiame Susitarime valstybės narės – tai Bendrijos valstybės narės. LACAK valstybės narės – tai valstybės, Lotynų Amerikos civilinės aviacijos komisijos narės.
   2.   Kiekviename iš I priede išvardytų susitarimų daroma nuoroda į valstybės narės, kuri yra to susitarimo šalis, nacionalinius subjektus, yra suprantama kaip nuoroda į valstybių narių nacionalinius subjektus.
   3.   Kiekviename iš I priede išvardytų susitarimų daroma nuoroda į valstybės narės, kuri yra to susitarimo šalis, oro vežėjus ar aviakompanijas, yra suprantama kaip nuoroda į tos valstybės narės paskirtus oro vežėjus ar aviakompanijas.
   2 straipsnis
   Paskyrimas, licencija ir jų atšaukimas
   1.   2 ir 3 dalių nuostatos pakeičia II priedo 1 ir 2 punktuose išvardytų straipsnių atitinkamas nuostatas dėl atitinkamos valstybės narės oro vežėjo paskyrimo, Čilės Respublikos jam suteiktų licencijų ar leidimų bei atsisakymo išduoti licencijas ar leidimus oro vežėjui, jų atšaukimo, laikino galiojimo sustabdymo ar apribojimo. 4 ir 5 dalių nuostatos pakeičia atitinkamas II priedo 1 ir 2 punktuose išvardytų straipsnių nuostatas dėl Čilės Respublikos oro vežėjo paskyrimo, valstybės narės jam suteiktų licencijų arba leidimų bei atitinkamai atisakymo išduoti licencijas ar leidimus tokiam oro vežėjui, jų atšaukimo, laikino galiojimo sustabdymo ar apribojimo.
   2.   Gavusi valstybės narės paskyrimo dokumentą, Čilės Respublika kuo greičiau suteikia atitinkamas licencijas ir leidimus, jeigu:

               a)

               oro vežėjas yra įsisteigęs paskiriančiosios valstybės narės teritorijoje pagal Europos bendrijos steigimo sutartį ir turi galiojančią licenciją oro susisiekimui vykdyti pagal Bendrijos teisę;

               b)

               už vežėjo pažymėjimo išdavimą atsakinga valstybė narė vykdo ir užtikrina veiksmingą oro vežėjo veiklos kontrolę, ir paskyrimo dokumente yra aiškiai nurodyta atitinkama aviacijos institucija; ir

               c)

               oro vežėją tiesiogiai valdo arba jo kontrolinį akcijų paketą valdo ir toliau valdys valstybės narės ir (arba) valstybių narių nacionaliniai subjektai arba III priede išvardytos kitos valstybės ir (arba) tokių valstybių nacionaliniai subjektai, ir jį nuolat veiksmingai kontroliuoja tokios valstybės ir (arba) tokie nacionaliniai subjektai.

         3.   Čilės Respublika gali atsisakyti išduoti, atšaukti, laikinai sustabdyti ar apriboti valstybės narės paskirto oro vežėjo licencijas ar leidimus, jeigu:

               a)

               oro vežėjas nėra įsisteigęs paskiriančiosios valstybės narės teritorijoje pagal Europos bendrijos steigimo sutartį arba neturi galiojančios licencijos oro susisiekimui vykdyti pagal Bendrijos teisę; arba

               b)

               už vežėjo pažymėjimo išdavimą atsakinga valstybė narė nevykdo ar neužtikrina veiksmingos oro vežėjo veiklos kontrolės, ir paskyrimo dokumente nėra aiškiai nurodyta atitinkama aviacijos institucija; arba

               c)

               oro vežėjo tiesiogiai ar per kontrolinį akcijų paketą nevaldo ir veiksmingai nekontroliuoja valstybės narės ir (arba) valstybių narių nacionaliniai subjektai arba III priede išvardytos kitos valstybės ir (arba) tų kitų valstybių nacionaliniai subjektai; arba

               d)

               Čilės Respublika įrodo, kad oro vežėjas, naudodamasis skrydžių teisėmis pagal šį Susitarimą vykstant maršrutu, kuris apima punktą kitoje valstybėje narėje, pažeistų skrydžių teisių apribojimus, nustatytus Čilės Respublikos ir tos kitos valstybės narės dvišaliu susitarimu; arba

               e)

               oro vežėjas turi valstybės narės išduotą vežėjo pažymėjimą, ir Čilės Respublika bei ta valstybė narė nėra sudariusios dvišalio susitarimo dėl oro susisiekimo paslaugų, o Čilės Respublikos paskirtam oro vežėjui buvo atsisakyta suteikti skrydžių teises toje valstybėje narėje.

         Naudodamasi šioje dalyje nustatyta savo teise, Čilės Respublika nediskriminuoja Bendrijos oro vežėjų dėl jų nacionalinės priklausomybės.
   4.   Gavusi Čilės Respublikos paskyrimo dokumentą, valstybė narė kuo greičiau išduoda atitinkamas licencijas ir leidimus, jeigu:

               a)

               oro vežėjas yra įsisteigęs Čilės Respublikoje; ir

               b)

               Čilės Respublika yra nustačiusi ir užtikrina veiksmingą oro vežėjo veiklos kontrolę ir yra atsakinga už vežėjo pažymėjimo išdavimą; ir

               c)

               oro vežėją tiesiogiai ar per jo kontrolinį akcijų paketą valdo ir veiksmingai kontroliuoja LACAK valstybės narės ir (arba) LACAK valstybių narių nacionaliniai subjektai, nebent tos valstybės narės ir Čilės Respublikos dvišaliame susitarime dėl oro susisiekimo paslaugų būtų numatytos palankesnės nuostatos.

         5.   Valstybė narė gali atsisakyti išduoti, atšaukti, laikinai sustabdyti ar apriboti Čilės Respublikos paskirto oro vežėjo licenciją arba leidimus, jeigu:

               a)

               oro vežėjas nėra įsisteigęs Čilės Respublikoje; arba

               b)

               Čilės Respublika nevykdo arba neužtikrina veiksmingos oro vežėjo veiklos kontrolės, arba Čilės Respublika nėra atsakinga už vežėjo pažymėjimo išdavimą; arba

               c)

               oro vežėjo tiesiogiai ar per jo kontrolinį akcijų paketą nevaldo ir veiksmingai nekontroliuoja LACAK valstybės narės ir (arba) LACAK valstybių narių nacionaliniai subjektai, nebent tos valstybės narės ir Čilės Respublikos dvišaliame susitarime dėl oro susisiekimo paslaugų būtų numatytos palankesnės nuostatos; arba

               d)

               valstybė narė įrodo, kad oro vežėjas, naudodamasis skrydžių teisėmis pagal šį Susitarimą vykstant maršrutu, kuris apima punktą kitoje LACAK valstybėje narėje, pažeistų skrydžių teisių apribojimus, nustatytus valstybės narės ir tos kitos LACAK valstybės narės dvišaliu susitarimu.

         3 straipsnis
   Su kontrole susijusios teisės
   1.   2 dalis papildo II priedo 3 punkte išvardytus straipsnius.
   2.   Jeigu valstybė narė paskyrė oro vežėją, kurio kontrolę vykdo ir užtikrina kita valstybė narė, Čilės Respublikos teisės pagal oro vežėją paskyrusios valstybės narės ir Čilės Respublikos susitarimo saugą reglamentuojančias nuostatas taikomos ir tada, kai ta kita valstybė narė priima, įgyvendina ar užtikrina saugos standartus ir išduoda tam oro vežėjui licenciją oro susisiekimui vykdyti.
   4 straipsnis
   Aviacinio kuro apmokestinimas
   1.   2 dalis papildo II priedo 4 punkte išvardytų straipsnių atitinkamas nuostatas.
   2.   Nepaisant jokių kitų priešingų nuostatų, nė viena II priedo 4 punkte išvardytų susitarimų nuostata nekliudo valstybėms narėms nediskriminuojant nustatyti mokesčius, rinkliavas, muitus ar mokesčius už kurą, jos teritorijoje tiekiamą naudoti Čilės Respublikos paskirto oro vežėjo orlaivyje, kai toks oro vežėjas vykdo skrydžius iš vieno valstybės narės teritorijos punkto į kitą tos pačios arba kitos valstybės narės teritorijos punktą.
   3.   Nepaisant jokių kitų priešingų nuostatų, nė viena II priedo 4 punkte išvardytų susitarimų nuostata nekliudo Čilės Respublikai nediskriminuojant nustatyti mokesčius, rinkliavas, muitus ar mokesčius už kurą, jos teritorijoje tiekiamą naudoti valstybės narės paskirto oro vežėjo orlaivyje, kai toks oro vežėjas vykdo skrydžius iš vieno Čilės Respublikos teritorijos punkto į kitą Čilės Respublikos arba kitos LACAK valstybės narės teritorijos punktą.
   5 straipsnis
   Vežimo tarifai
   1.   2 dalies nuostatos papildo II priedo 5 punkte išvardytus straipsnius.
   2.   Čilės Respublikos oro vežėjas (-ai), paskirtas (-i) pagal I priede nurodytą susitarimą, kuriame yra II priedo 5 punkte išvardytos nuostatos dėl vežimo vien Bendrijos teritorijoje, nustato tarifus pagal Bendrijos teisę. Bendrijos teisė taikoma nediskriminuojant.
   3.   Valstybės narės oro vežėjas (-ai), paskirtas (-i) pagal I priede nurodytą susitarimą, kuriame yra II priedo 5 punkte išvardytos nuostatos dėl vežimo tarp Čilės Respublikos ir kitos LACAK valstybės narės teritorijų, nustato tarifus pagal Čilės Respublikos kainų nustatymo įstatymus ir taiko juos nediskriminuodamas (-i).
   6 straipsnis
   Šio Susitarimo priedai
   Šio Susitarimo priedai yra neatskiriama jo dalis.
   7 straipsnis
   Peržiūra ar keitimas
   Šalys bet kuriuo metu abipusiu susitarimu gali peržiūrėti ar iš dalies pakeisti šį Susitarimą.
   8 straipsnis
   Įsigaliojimas ir laikinas taikymas
   1.   Šis Susitarimas įsigalioja, kai Šalys raštu praneša viena kitai apie atitinkamų jų vidaus procedūrų, kurios yra būtinos šiam Susitarimui įsigalioti, užbaigimą.
   2.   Nepaisant 1 dalies, Šalys susitaria laikinai taikyti šį Susitarimą nuo kito mėnesio po to, kurį Šalys praneša viena kitai apie šiuo tikslu būtinų procedūrų užbaigimą, pirmos dienos.
   3.   Valstybių narių ir Čilės Respublikos susitarimai ir kitos priemonės, kurie šio Susitarimo pasirašymo dieną dar nėra įsigalioję ir nėra laikinai taikomi, išvardyti I priedo 2 punkte. Šis Susitarimas taikomas visiems tokiems susitarimams ir kitoms priemonėms, kai jie įsigalioja ar pradedami laikinai taikyti.
   9 straipsnis
   Nutraukimas
   1.   Jeigu I priede nurodytas susitarimas yra nutraukiamas, tuo pat metu netenka galios visos šio Susitarimo nuostatos, susijusios su atitinkamu I priede nurodytu susitarimu.
   2.   Jeigu yra nutraukiami visi I priede išvardyti susitarimai, tuo pat metu netenka galios šis Susitarimas.

      TAI PATVIRTINDAMI, toliau nurodyti tinkamai įgalioti asmenys pasirašė šį Susitarimą.
      Sudaryta du tūkstančiai penktų metų spalio šeštą dieną Liuksemburge dviem egzemplioriais anglų, čekų, danų, estų, graikų, ispanų, italų, latvių, lenkų, lietuvių, maltiečių, olandų, portugalų, prancūzų, slovakų, slovėnų, suomių, švedų, vengrų ir vokiečių kalbomis.

         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per Ia Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen

         Por la República de Chile
         Za Chilskou republiku
         For Republikken Chile
         Für die Republik Chile
         Tšiili Vabariigi nimel
         Για τη Δημοκρατία της Χιλής
         For the Republic of Chile
         Pour la République du Chili
         Per la Repubblica del Cile
         Čīles Republikas vārdā
         Čilės Respublikos vardu
         A Chilei Köztársaság részéről
         Għar-Repubblika taċ-Ċili
         Voor de Republiek Chili
         W imieniu Republiki Chile
         Pela República do Chile
         Za Čilskú republiku
         Za Republiko Čile
         Chilen tasavallan puolesta
         För Republiken Chile

   I PRIEDAS
   1 straipsnyje nurodytų susitarimų sąrašas

               1.

               Čilės Respublikos ir valstybių narių susitarimai dėl oro susisiekimo paslaugų, kurie šio Susitarimo pasirašymo dieną yra sudaryti, pasirašyti ir (arba) laikinai taikomi:

                           —

                           Čilės Respublikos Vyriausybės ir Belgijos Karalystės Vyriausybės susitarimas dėl oro susisiekimo paslaugų, pasirašytas 2001 m. rugsėjo 13 d. Briuselyje, toliau – Čilės ir Belgijos susitarimas,

                           —

                           Danijos Karalystės Vyriausybės ir Čilės Respublikos Vyriausybės susitarimas dėl oro susisiekimo paslaugų, pasirašytas 2001 m. birželio 27 d. Kopenhagoje, toliau – Čilės ir Danijos susitarimas,

                           —

                           Čilės Respublikos ir Prancūzijos Respublikos Vyriausybių susitarimas dėl oro susisiekimo paslaugų jų atitinkamose teritorijose ir už jų ribų, pasirašytas 1979 m. gruodžio 6 d. Paryžiuje, toliau – Čilės ir Prancūzijos susitarimas,

                           —

                           Vokietijos Federacinės Respublikos ir Čilės Respublikos susitarimas dėl oro transporto, pasirašytas 1964 m. kovo 30 d. Santjage, su pakeitimais, toliau – Čilės ir Vokietijos susitarimas,

                           —

                           Čilės Respublikos Vyriausybės ir Italijos Respublikos Vyriausybės susitarimas dėl oro susisiekimo paslaugų, pasirašytas 2002 m. vasario 27 d. Romoje, toliau – Čilės ir Italijos susitarimas,

                           —

                           Liuksemburgo Didžiosios Hercogystės Vyriausybės ir Čilės Respublikos Vyriausybės susitarimas dėl oro susisiekimo paslaugų tarp atitinkamų jų teritorijų, pasirašytas 2002 m. vasario 25 d. Liuksemburge, toliau – Čilės ir Liuksemburgo susitarimas,

                           —

                           Nyderlandų Karalystės ir Čilės Respublikos susitarimas dėl oro susisiekimo paslaugų, pasirašytas 1962 m. liepos 13 d. Santjage, toliau – Čilės ir Nyderlandų susitarimas,

                           —

                           Čilės Respublikos ir Nyderlandų Karalystės susitarimo dėl oro susisiekimo paslaugų tarp jų atitinkamų teritorijų projektas, parafuotas ir pateikiamas prie Nyderlandų ir Čilės Aviacijos konsultacinio susitikimo suderinto protokolo B priede, pasirašytas 2001 m. balandžio 12 d. Santjage, toliau – peržiūrėto Čilės ir Nyderlandų susitarimo projektas,

                           —

                           Čilės Vyriausybės ir Ispanijos Vyriausybės susitarimas dėl komercinių oro transporto paslaugų, pasirašytas 1974 m. gruodžio 17 d. Santjage, toliau – Čilės ir Ispanijos susitarimas,

                           —

                           Čilės Respublikos Vyriausybės ir Švedijos Karalystės Vyriausybės susitarimas dėl oro susisiekimo paslaugų, pasirašytas 2001 m. birželio 27 d. Kopenhagoje, toliau – Čilės ir Švedijos susitarimas,

                           —

                           Čilės Respublikos ir Jungtinės Didžiosios Britanijos ir Šiaurės Airijos Karalystės susitarimas dėl oro susisiekimo paslaugų, pasirašytas 1947 m. rugsėjo 16 d. Santjage, toliau – Čilės ir JK susitarimas,

                           —

                           Jungtinės Didžiosios Britanijos ir Šiaurės Airijos Karalystės Vyriausybės ir Čilės Respublikos Vyriausybės susitarimo dėl oro susisiekimo paslaugų projektas, parafuotas ir pateikiamas Jungtinės Karalystės ir Čilės aviacijos reguliavimo institucijų susitarimo memorandumo B priede, pasirašytas 2000 m. gegužės 31 d. Santjage, toliau – peržiūrėto Čilės ir JK susitarimo projektas.

               2.

               Parafuoti ar pasirašyti Čilės Respublikos ir valstybių narių susitarimai ir kitos priemonės dėl oro susisiekimo paslaugų, kurie šio Susitarimo pasirašymo dieną dar nėra įsigalioję ir nėra laikinai taikomi.

         II PRIEDAS
   I priede išvardytų ir 2–5 straipsniuose nurodytų susitarimų straipsnių sąrašas

               1)

               Valstybės narės paskyrimas:

                           —

                           Čilės ir Belgijos susitarimo 3 straipsnis,

                           —

                           Čilės ir Danijos susitarimo 3 straipsnis,

                           —

                           Čilės ir Prancūzijos susitarimo 4 straipsnis,

                           —

                           Čilės ir Vokietijos susitarimo 3 straipsnis,

                           —

                           Čilės ir Italijos susitarimo 3 straipsnis,

                           —

                           Čilės ir Liuksemburgo susitarimo 3 straipsnis,

                           —

                           Peržiūrėto Čilės ir Nyderlandų susitarimo projekto 3 straipsnis,

                           —

                           Čilės ir Ispanijos susitarimo 3 straipsnis,

                           —

                           Čilės ir Švedijos susitarimo 3 straipsnis,

                           —

                           Peržiūrėto Čilės ir JK susitarimo projekto 4 straipsnis.

               2)

               Atsisakymas išduoti licencijas ar leidimus, jų atšaukimas, laikinas galiojimo sustabdymas arba apribojimas:

                           —

                           Čilės ir Belgijos susitarimo 4 straipsnis,

                           —

                           Čilės ir Danijos susitarimo 4 straipsnis,

                           —

                           Čilės ir Prancūzijos susitarimo 5 straipsnis,

                           —

                           Čilės ir Vokietijos susitarimo 4 straipsnis,

                           —

                           Čilės ir Italijos susitarimo 4 straipsnis,

                           —

                           Čilės ir Liuksemburgo susitarimo 4 straipsnis,

                           —

                           Čilės ir Nyderlandų susitarimo V straipsnis,

                           —

                           Peržiūrėto Čilės ir Nyderlandų susitarimo projekto 4 straipsnis,

                           —

                           Čilės ir Ispanijos susitarimo 4 straipsnis,

                           —

                           Čilės ir Švedijos susitarimo 4 straipsnis,

                           —

                           Čilės ir JK susitarimo 4 straipsnis,

                           —

                           Peržiūrėto Čilės ir JK susitarimo projekto 5 straipsnis.

               3)

               Kontrolė:

                           —

                           Čilės ir Belgijos susitarimo 6 straipsnis,

                           —

                           Čilės ir Danijos susitarimo 14 straipsnis,

                           —

                           Vokietijos Federacinės Respublikos ir Čilės Respublikos aviacijos reguliavimo institucijų protokolo, pasirašyto 1998 m. balandžio 2 d. Berlyne, 3 priedas – laikinai taikomas pagal Vokietijos ir Čilės susitarimą,

                           —

                           Čilės ir Italijos susitarimo 6 straipsnis,

                           —

                           Čilės ir Liuksemburgo susitarimo 6 straipsnis,

                           —

                           Peržiūrėto Čilės ir Nyderlandų susitarimo projekto 6 straipsnis,

                           —

                           Čilės ir Švedijos susitarimo 14 straipsnis,

                           —

                           Peržiūrėto Čilės ir JK susitarimo projekto 14 straipsnis.

               4)

               Aviacinio kuro apmokestinimas:

                           —

                           Čilės ir Belgijos susitarimo 9 straipsnis,

                           —

                           Čilės ir Danijos susitarimo 6 straipsnis,

                           —

                           Čilės ir Prancūzijos susitarimo 10 straipsnis,

                           —

                           Čilės ir Vokietijos susitarimo 6 straipsnis,

                           —

                           Čilės ir Italijos susitarimo 9 straipsnis,

                           —

                           Čilės ir Liuksemburgo susitarimo 15 straipsnis,

                           —

                           Čilės ir Nyderlandų susitarimo III straipsnis,

                           —

                           Peržiūrėto Čilės ir Nyderlandų susitarimo projekto 15 straipsnis,

                           —

                           Čilės ir Ispanijos susitarimo 5 straipsnis,

                           —

                           Čilės ir Švedijos susitarimo 6 straipsnis,

                           —

                           Peržiūrėto Čilės ir JK susitarimo projekto 8 straipsnis.

               5)

               Vežimo Europos bendrijoje tarifai:

                           —

                           Čilės ir Belgijos susitarimo 12 straipsnis,

                           —

                           Čilės ir Danijos susitarimo 10 straipsnis,

                           —

                           Čilės ir Prancūzijos susitarimo 9 straipsnis,

                           —

                           Čilės ir Vokietijos susitarimo 8 straipsnis,

                           —

                           Čilės ir Italijos susitarimo 12 straipsnis,

                           —

                           Čilės ir Liuksemburgo susitarimo 14 straipsnis,

                           —

                           Peržiūrėto Čilės ir Nyderlandų susitarimo projekto 14 straipsnis,

                           —

                           Čilės ir Ispanijos susitarimo 8 straipsnis,

                           —

                           Čilės ir Švedijos susitarimo 10 straipsnis,

                           —

                           Čilės ir JK susitarimo 9 straipsnis,

                           —

                           Peržiūrėto Čilės ir JK susitarimo projekto 7 straipsnis.

         III PRIEDAS
   2 straipsnyje nurodytų kitų valstybių sąrašas

               1)

               Islandijos Respublika (pagal Europos ekonominės erdvės susitarimą);

               2)

               Lichtenšteino Kunigaikštystė (pagal Europos ekonominės erdvės susitarimą);

               3)

               Norvegijos Karalystė (pagal Europos ekonominės erdvės susitarimą);

               4)

               Šveicarijos Konfederacija (pagal Europos bendrijos ir Šveicarijos Konfederacijos susitarimą dėl oro transporto).


title: 2011/570/ES: 2011 m. gegužės 10 d. Europos Parlamento sprendimas dėl Bendrijos žuvininkystės kontrolės agentūros 2009 finansinių metų biudžeto įvykdymo patvirtinimo

text:
27.9.2011

               LT

               Europos Sąjungos oficialusis leidinys

               L 250/135

         EUROPOS PARLAMENTO SPRENDIMAS
   2011 m. gegužės 10 d.
   dėl Bendrijos žuvininkystės kontrolės agentūros 2009 finansinių metų biudžeto įvykdymo patvirtinimo
   (2011/570/ES)
   EUROPOS PARLAMENTAS,
   atsižvelgdamas į Bendrijos žuvininkystės kontrolės agentūros 2009 finansinių metų galutines metines ataskaitas,
   atsižvelgdamas į Audito Rūmų ataskaitą dėl Bendrijos žuvininkystės kontrolės agentūros 2009 finansinių metų galutinių metinių ataskaitų kartu su Agentūros atsakymais (1),
   atsižvelgdamas į Tarybos 2011 m. vasario 15 d. rekomendaciją (05892/2011 – C7–0052/2011),
   atsižvelgdamas į EB sutarties 276 straipsnį ir į Sutarties dėl Europos Sąjungos veikimo 319 straipsnį,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,
   atsižvelgdamas į 2005 m. balandžio 26 d. Tarybos reglamentą (EB) Nr. 768/2005, įsteigiantį Bendrijos žuvininkystės kontrolės agentūrą (3), ypač į jo 36 straipsnį,
   atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (4) 185 straipsnyje, ypač į jo 94 straipsnį,
   atsižvelgdamas į Darbo tvarkos taisyklių 77 straipsnį ir VI priedą,
   atsižvelgdamas į Biudžeto kontrolės komiteto pranešimą ir į Žuvininkystės komiteto nuomonę (A7–0118/2011),

               1.

               patvirtina Bendrijos žuvininkystės kontrolės agentūros vykdomajam direktoriui, kad Agentūros 2009 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Bendrijos žuvininkystės kontrolės agentūros vykdomajam direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Jerzy BUZEK

            Generalinis sekretorius

         Klaus WELLE

      (1)  OL C 338, 2010 12 14, p. 1.

      (2)  OL L 248, 2002 9 16, p. 1.

      (3)  OL L 128, 2005 5 21, p. 1.

      (4)  OL L 357, 2002 12 31, p. 72.
    ---documentbreak---

               27.9.2011

               LT

               Europos Sąjungos oficialusis leidinys

               L 250/136

         EUROPOS PARLAMENTO REZOLIUCIJA
   2011 m. gegužės 10 d.
   su pastabomis, sudarančiomis neatskiriamą sprendimo dėl Bendrijos žuvininkystės kontrolės agentūros 2009 finansinių metų biudžeto įvykdymo patvirtinimo dalį
   EUROPOS PARLAMENTAS,
   atsižvelgdamas į Bendrijos žuvininkystės kontrolės agentūros 2009 finansinių metų galutines metines ataskaitas,
   atsižvelgdamas į Audito Rūmų ataskaitą dėl Bendrijos žuvininkystės kontrolės agentūros 2009 finansinių metų galutinių metinių ataskaitų kartu su Agentūros atsakymais (1),
   atsižvelgdamas į Tarybos 2011 m. vasario 15 d. rekomendaciją (05892/2011 – C7–0052/2011),
   atsižvelgdamas į EB sutarties 276 straipsnį ir į Sutarties dėl Europos Sąjungos veikimo 319 straipsnį,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,
   atsižvelgdamas į 2005 m. balandžio 26 d. Tarybos reglamentą (EB) Nr. 768/2005, įsteigiantį Bendrijos žuvininkystės kontrolės agentūrą (3), ypač į jo 36 straipsnį,
   atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (4) 185 straipsnyje, ypač į jo 94 straipsnį,
   atsižvelgdamas į Darbo tvarkos taisyklių 77 straipsnį ir VI priedą,
   atsižvelgdamas į Biudžeto kontrolės komiteto pranešimą ir į Žuvininkystės komiteto nuomonę (A7–0118/2011),

               A.

               kadangi Audito Rūmai pranešė, kad jiems pateiktas pagrįstas patikinimas, jog 2009 finansinių metų metinės ataskaitos yra patikimos ir pagal jas vykdytos finansinės operacijos yra teisėtos ir tvarkingos;

               B.

               kadangi 2010 m. gegužės 5 d. Parlamentas patvirtino Bendrijos žuvininkystės kontrolės agentūros vykdomajam direktoriui, kad Agentūros 2008 finansinių metų biudžetas įvykdytas (5), ir savo prie biudžeto įvykdymo patvirtinimo sprendimo pridėtoje rezoliucijoje, inter alia:

                           —

                           atkreipė dėmesį į tai, kad Agentūra turėtų pašalinti savo veiklos planavimo trūkumus tam, jog ateityje biudžeto sudarymo procedūros būtų pakankamai griežtos ir nereikėtų didinti ir (arba) mažinti į jos biudžeto eilutes įrašytų asignavimų kiekio,

                           —

                           pažymėjo, kad Agentūra neparengė daugiametės darbo programos;

               C.

               kadangi Agentūros 2009 m. biudžetas buvo 10 100 000 EUR, t. y. 18 % didesnis nei 2008 finansiniais metais;

      Veikla

               1.

               sveikina Agentūrą 2010 m. spalio 19 d. patvirtinus savo 2011–2015 m. daugiametę darbo programą; pabrėžia šio dokumento svarbą siekiant, kad Agentūra galėtų veiksmingai organizuoti savo strategijos įgyvendinimą ir siekti tikslų;

               2.

               dar kartą ragina Agentūrą lentelėje, kuri turi būti pridėta prie kitos Audito Rūmų ataskaitos, pateikti operacijų, atliktų tais metais, kurių biudžeto įvykdymas tvirtinamas, palyginimą su ankstesnių finansinių metų operacijomis, kad biudžeto įvykdymą tvirtinanti institucija galėtų geriau įvertinti Agentūros veiklą skirtingais metais;

               3.

               ragina Agentūrą tobulinti savo metinę darbo programą ir į ją įtraukti konkrečius ir įvertinamus tikslus tiek politikos srities lygmeniu, tiek pagrindinės veiklos lygmeniu, taip pat nustatyti SMART rodiklius; taip pat ragina Agentūrą sukurti pagrindinius veiklos rodiklius, taikomus vykdant administracines paramos funkcijas;

               4.

               be to, ragina Agentūrą apsvarstyti galimybę planuojant visą savo veiklą naudoti Gantto diagramą tam, kad būtų galima greitai nustatyti laiką, kurį kiekvienas darbuotojas skiria konkrečiam projektui, ir skatinti naudoti į rezultatus orientuotą metodą; taigi prašo, kad Agentūra informuotų biudžeto įvykdymą tvirtinančią instituciją apie pažangą šioje srityje;

               5.

               primena, kad Žuvininkystės komiteto delegacija 2010 m. birželio mėn. lankėsi Agentūroje ir liko labai patenkinta bendra Agentūros reikalų padėtimi, ypač jungtinių veiklos planų vykdymu;

      Žmogiškieji ištekliai

               6.

               ragina Agentūrą ištaisyti įdarbinimo planavimo trūkumus; pažymi, kad Audito Rūmai nurodė, kad buvo užpildytos tik 44 iš planuotų 55 laikinų darbo vietų (80 %);

      Vidaus auditas

               7.

               pritaria Agentūros iniciatyvai persvarstyti savo biudžeto procedūras ir susijusius finansų srautus, paskirti leidimus išduodančius pareigūnus ir investuoti į darbuotojų mokymą apie finansų valdymą;

               8.

               palankiai vertina tai, kad Agentūra 2008 m. nustatė vidaus audito funkcijas (Vidaus audito pajėgumų tarnyba, angl. IAC) tam, kad Agentūros vykdomajam direktoriui ir vadovybei būtų teikiama parama ir patarimai vidaus kontrolės, rizikos vertinimo ir vidaus audito klausimais; pažymi, kad Agentūroje šia paslauga nėra naudojamasi visą darbo laiką, bet Agentūra ja dalijasi su Europos jūrų saugumo agentūra Lisabonoje; pažymi, kad šiuo tikslu 2008 m. birželio 17 d. Agentūra ir Europos jūrų saugumo agentūra pasirašė paslaugų sutartį; taigi mano, kad toks dalijimasis paslaugomis – geriausios praktikos, kurią reikėtų skatinti kitose agentūrose, pavyzdys;

               9.

               pripažįsta tai, kad Vidaus audito pajėgumų tarnyba 2009 m. atliko du auditus – dėl vidaus kontrolės standartų įgyvendinimo ir dėl mokėjimų ciklo; ragina Agentūrą informuoti biudžeto įvykdymą tvirtinančią instituciją apie Vidaus audito pajėgumų tarnybos pateiktas rekomendacijas ir veiksmus, kurių ėmėsi Agentūra;

               10.

               ragina Agentūros vykdomąjį direktorių iki galo įvykdyti savo įsipareigojimą ir į savo ataskaitą biudžeto įvykdymą tvirtinančiai institucijai, kurioje apibendrintai pateikiama Vidaus audito tarnybos (VAT) ataskaita, įtraukti visas rekomendacijas (įskaitant tas, kurias Agentūra gali atmesti) ir visus veiksmus, kurių imtasi atsižvelgiant į šias rekomendacijas; todėl ragina Agentūros vykdomąjį direktorių pateikti informaciją apie VAT pateiktas keturias labai svarbias rekomendacijas ir veiksmus, kurių ėmėsi Agentūra;

               11.

               ragina Agentūrą peržiūrėti savo vidaus kontrolės sistemą siekiant pagrįsti vykdomojo direktoriaus metinį patikinimo pareiškimą ir persvarstyti visas savo administracines ir veiklos procedūras ir atitinkamai patvirtinti dokumentais darbo srautą ir pagrindines kontrolės priemones; be to, ragina Agentūrą nustatyti rizikos valdymo funkciją, kad būtų registruojama rizika ir kuriami riziką mažinančių veiksmų planai;

               12.

               pažymi, kad kitos su sprendimu dėl biudžeto įvykdymo patvirtinimo susijusios pastabos, kurios yra horizontaliojo pobūdžio, pateikiamos jo 2011 m. gegužės 10 d. rezoliucijoje (6) dėl ES agentūrų veiklos, finansų valdymo ir kontrolės.

      (1)  OL C 338, 2010 12 14, p. 1.

      (2)  OL L 248, 2002 9 16, p. 1.

      (3)  OL L 128, 2005 5 21, p. 1.

      (4)  OL L 357, 2002 12 31, p. 72.

      (5)  OL L 252, 2010 9 25, p. 128.

      (6)  Priimti tekstai, P7_TA(2011)0163 (žr. šio Oficialiojo leidinio p. 269).


|

2010/343/: 2010 m. birželio 3 d. Tarybos sprendimas dėl Europos Sąjungos ir Čilės Respublikos susitarimo dėl durklažuvių išteklių išsaugojimo Ramiojo vandenyno pietrytinėje dalyje pasirašymo Europos Sąjungos vardu ir laikino taikymo - Susitarimas dėl durklažuvių išteklių išsaugojimo Ramiojo vandenyno pietrytinėje dalyje - Europos Sąjungos ir Čilės Respublikos susitarimas pasikeičiant laiškais dėl Susitarimo dėl durklažuvių išteklių išsaugojimo Ramiojo vandenyno pietrytinėje dalyje laikino taikymo

Oficialusis leidinys L 155 , 22/06/2010 p. 0001 - 0018

		Tarybos sprendimas2010 m. birželio 3 d.dėl Europos Sąjungos ir Čilės Respublikos susitarimo dėl durklažuvių išteklių išsaugojimo Ramiojo vandenyno pietrytinėje dalyje pasirašymo Europos Sąjungos vardu ir laikino taikymo(2010/343/ES)EUROPOS SĄJUNGOS TARYBA,atsižvelgdama į Sutartį dėl Europos Sąjungos veikimo, ypač į jos 43 straipsnio 2 dalį kartu su 218 straipsnio 5 dalimi,atsižvelgdama į Europos Komisijos pasiūlymą,kadangi:(1) Sąjunga siekia sudaryti bendruosius žuvininkystės srities bendradarbiavimo susitarimus su trečiosiomis šalimis, kad užtikrintų bendros svarbos rūšių žuvų išteklių išsaugojimą bei tvarų valdymą ir galimybę Sąjungos laivams trečiųjų šalių uostuose atlikti žuvų perkrovimo bei iškrovimo operacijas ir vykdyti logistinę veiklą.(2) 2008 m. balandžio 4 d. Taryba įgaliojo Komisiją pradėti derybas su Čilės Respublika dėl durklažuvių išteklių išsaugojimo Ramiojo vandenyno pietrytinėje dalyje. Derybos buvo sėkmingai užbaigtos parafavus Susitarimą dėl durklažuvių išteklių išsaugojimo Ramiojo vandenyno pietrytinėje dalyje, dėl kurio susitarta 2008 m. spalio 15– 16 d. Briuselyje ir kuris buvo iš dalies pakeistas i) išsamiu Susitarimo I priedu, dėl kurio susitarta dvišaliame techniniame susitikime, įvykusiame 2009 m. spalio 5– 6 d. Niujorke, ii) 2009 m. lapkričio 23 d. Čilės verbaline nota, kurioje dėl I priedo xi punkto nurodyta, kad Ramiojo vandenyno pietrytinėje dalyje tarptautiniuose vandenyse durklažuves žvejojantys ES laivai gali įplaukti į Čilės Arikos, Antofagastos ir Punta Arenas uostus, ir iii) susitarimu, kad pirmasis dvišalio Techninio ir mokslinio pakomitečio posėdis įvyks ne vėliau kaip 2011 m. sausio 1 d. (toliau – Susitarimas).(3) Šis Susitarimas turėtų būti pasirašytas.(4) Kad Ramiojo vandenyno pietrytinės dalies tarptautiniuose vandenyse durklažuves žvejojantiems Sąjungos laivams kuo greičiau būtų leista įplaukti į paskirtuosius Čilės uostus, Susitarimas turėtų būti laikinai taikomas, kol bus užbaigtos jam sudaryti būtinos procedūros. Todėl Sąjunga yra suinteresuota patvirtinti Europos Sąjungos ir Čilės Respublikos susitarimą pasikeičiant laiškais dėl Susitarimo laikino taikymo,PRIĖMĖ ŠĮ SPRENDIMĄ:1 straipsnisSąjungos vardu patvirtinamas Susitarimo dėl durklažuvių išteklių išsaugojimo Ramiojo vandenyno pietrytinėje dalyje, dėl kurio susitarta 2008 m. spalio 15– 16 d. Briuselyje ir kuris buvo iš dalies pakeistas i) išsamiu Susitarimo I priedu, dėl kurio susitarta dvišaliame techniniame susitikime, įvykusiame 2009 m. spalio 5– 6 d. Niujorke, ii) 2009 m. lapkričio 23 d. Čilės verbaline nota, kurioje dėl I priedo xi punkto nurodyta, kad Ramiojo vandenyno pietrytinėje dalyje tarptautiniuose vandenyse durklažuves žvejojantiems ES laivams leidžiama įplaukti į Čilės Arikos, Antofagastos ir Punta Arenaso uostus, ir iii) susitarimu, kad pirmasis dvišalio Techninio ir mokslinio pakomitečio posėdis įvyks ne vėliau kaip 2011 m. sausio 1 d. (toliau – Susitarimas), pasirašymas, atsižvelgiant į tai, kad jis turi būti sudarytas.Susitarimo tekstas pridedamas prie šio sprendimo.2 straipsnisTarybos Pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti šį Susitarimą, atsižvelgiant į tai, kad jis turi būti sudarytas.3 straipsnisSąjungos vardu patvirtinamas Europos Sąjungos ir Čilės Respublikos susitarimas pasikeičiant laiškais dėl Susitarimo laikino taikymo.Minėto susitarimo pasikeičiant laiškais tekstas pridedamas prie šio sprendimo.4 straipsnisTarybos pirmininkas įgaliojamas paskirti asmenį (-is), kuriam (-iems) suteikiama teisė Sąjungos vardu pasirašyti susitarimą pasikeičiant laiškais dėl Susitarimo laikino taikymo.5 straipsnisŠis sprendimas įsigalioja jo priėmimo dieną.Priimta Liuksemburge 2010 m. birželio 3 d.Tarybos varduPirmininkasA. Pérez Rubalcaba--------------------------------------------------Susitarimasdėl durklažuvių išteklių išsaugojimo Ramiojo vandenyno pietrytinėje dalyje1. Šiuo dokumentu pakeičiamas 2001 m. sausio 25 d. Laikinasis susitarimas (toliau – 2001 m. susitarimas), o tarpinis susitarimas tampa galutiniu įsipareigojimu bendradarbiauti siekiant užtikrinti durklažuvių išteklių Ramiojo vandenyno pietrytinėje dalyje ilgalaikį išsaugojimą ir valdymą.2. Susitarimo paskirtis – draugiškai išspręsti Čilės ir Europos bendrijos (kurią Tarptautiniame jūrų teisės tribunole ir Pasaulio prekybos organizacijoje (PPO) pakeitė Europos Sąjunga (ES)) ginčus dėl durklažuvių žvejybos) [1].3. Šalys oficialiai patvirtina, kad šiame Susitarime išdėstyti durklažuvių išteklių Ramiojo vandenyno pietrytinėje dalyje išsaugojimo, jų valdymo ir bendradarbiavimo pagrindai.4. ES ir Čilės dvišalis mokslinis ir techninis komitetas (DMTK) ir toliau atliks ryšių centro, skirto su durklažuvių išteklių išsaugojimu susijusiems abipusiai svarbiems klausimams, funkciją; kad mokslinis ir techninis bendradarbiavimas būtų veiksmingesnis, DMTK suteikiami šie įgaliojimai:a) būti forumu, kuriame keičiamasi informacija apie durklažuvių išteklius, taip pat ES ir Čilės žvejybos veiklą, ir bet kokia kita informacija, reikalinga priimant sprendimus dėl išteklių išsaugojimo ir valdymo;b) reguliariai vertinti išteklių būklę, stebėti žvejybos tendencijas ir vertinti poveikį nežvejojamoms rūšims bei jūrų ekosistemai;c) peržiūrėti taikomas išteklių išsaugojimo priemones ir teikti konsultacijas dėl galimų naujų priemonių, įskaitant priegaudos taisykles;d) vadovaujantis darbų programa nustatyti mokslinių tyrimų prioritetus ir rengti įvairias papildomas programas, įskaitant duomenų rinkimo protokolus;e) keistis informacija apie ekologiškus ir ekonomiškai efektyvius žvejybos įrankius ir skatinti juos naudoti;f) prieš DMTK posėdžius keistis visų Ramiojo vandenyno pietrytinėje dalyje veiklą vykdančių abiejų Šalių laivynų segmentų duomenimis apie sugautus kiekius ir žvejybos pastangas;g) apsvarstyti tolesnes mokslinio, techninio ar administracinio bendradarbiavimo priemones.5. Kad pradėtų veikti pagal įgaliojimus, DMTK sušaukiamas į neeilinį posėdį (TIMING) ir vadovaujasi toliau nurodytais Šalių sutartais tikslais ir principais:a) durklažuvių žvejybą Šalys vykdo paisydamos sugautų kiekių, kurie turi prilygti arba būti artimi didžiausiam tausią žvejybą užtikrinančiam sugautam kiekiui, ir taip, kad ši žvejyba netrukdytų siekti minėtų išteklių tvarumo ir jūrų ekosistemos apsaugos tikslo;b) išteklių pasiskirstymą, erdvinę struktūrą ir dinamiką stebi Čilės ir ES žvejybos laivai, kurių mokslinio stebėjimo priemonės atitinka sutartus mokslinių tyrimų parametrus, kurie leidžia patikimai vertinti situaciją, o ją įvertinus priimti tinkamus valdymo sprendimus;c) naudojamos duomenų rinkimo sistemos turėtų būti patikimos, sparčios ir suderinamos su durklažuvių žvejybos reikalavimais ir apimtimi;d) kad užtikrintų durklažuvių išteklių tvarumą, Šalys išlaiko savo esamą durklažuvių žvejybos lygį, kuris nustatomas pagal dabartinį Ramiojo vandenyno pietrytinėje dalyje veiklą vykdančių laivų skaičių arba buvusį didžiausią laivų skaičių.6. Šalys įsipareigoja ir toliau plėtoti šio dvišalio bendradarbiavimo ir ES bei Čilės remiamų daugiašalių konsultacijų sąsają.7. Į šiuo metu vykdomas daugiašales konsultacijas turėtų būti įtraukti visi atitinkami durklažuvių žvejybos Ramiojo vandenyno pietrytinėje dalyje veiklos vykdytojai, be to, turėtų būti pakviesti stebėtojai iš įvairių organizacijų, turinčių teisėtų su durklažuvių žvejyba susijusių interesų.8. ES ir Čilė įsipareigoja ir toliau veiksmingai skatinti daugiašalį bendradarbiavimą siekiant išsaugoti ir valdyti aptariamus išteklius jų buveinėje bei ekosistemoje ir visame jų migravimo areale.9. Kad užtikrintų tvarų durklažuvių žvejybos plėtojimą, Šalys deramai atsižvelgia į veiksmus, kurių imtasi daugiašaliu lygiu, ir siekia skatinti išteklių išsaugojimo ir valdymo iniciatyvas regioninėse žuvininkystės valdymo organizacijose, kurių narės jos yra.10. Šiuo tikslu Šalys siekia skatinti ir kitus durklažuvių žvejybos veiklos vykdytojus laikytis pirmiau minėtų principų ir tikslų, visų pirma susijusių su tų šalių esamų žvejybos lygių išlaikymu.11. Atsižvelgdamos į pirmiau minėtus principus ir vadovaudamosi DMTK rengiama darbų programa Šalys nustatys bendrą tvarką, pagal kurią būtų analizuojama, apdorojama ir vertinama jų žvejybos laivų surinkta informacija. Tokia tvarka turėtų būti siekiama nustatyti išteklių būklę (erdvės ir laiko požiūriu) nagrinėjant jų struktūrą ir biologines savybes, taip pat tiriant jų buveines – taip Šalys galėtų įgyti daugiau žinių; be to, ši tvarka leistų išnagrinėti galimą žvejybos poveikį įvairioms ekosistemos dalims, susijusioms arba priklausomoms rūšims ir būtinybei švelninti poveikį aplinkai ir mažinti žalą, daromą paukščiams, vėžliams ir rykliams, taip pat Ramiojo vandenyno pietrytinės dalies maisto grandinėms ir fizinei aplinkai.12. Šalys pareiškia, kad pagal šį Susitarimą jų žvejybos laivai neprivalės taikyti specialių išteklių išsaugojimo priemonių, kuriomis būtų nustatytas mažiausias žvejojamų rūšių žuvų ilgis.13. Tačiau, atsižvelgdami į visus biologinius sužvejotų žuvų kiekio aspektus, jie vadovaujasi atsargumo principu ir, remdamiesi patikimiausia turima moksline informacija, toliau siekia kurti ir taikyti alternatyvias priemones, skirtas užtikrinti, kad įvairi žvejybos veikla nedarytų nepageidaujamo poveikio jautrioms jūrų ekosistemos buveinėms.14. Šalys patvirtina, kad jų laivai įpareigojami:a) visada naudoti operacinę laivų stebėjimo sistemą (LSS), susietą su vėliavos valstybe;b) reguliariai teikti laivo tipo, sugauto kiekio, žvejybos pastangų pagal rajoną ir laikotarpius duomenis, kuriais šalys galės keistis prieš DMTK posėdžius;c) teikti informaciją apie ekologiškus ir ekonomiškai efektyvius žvejybos įrankius ir ja keistis;d) rinkti duomenis, reikalingus DMTK durklažuvių žvejybos Ramiojo vandenyno pietrytinėje dalyje dinamikos ir būklės vertinimams atlikti, ir kitą išteklių išsaugojimui ir valdymui aktualią informaciją.15. Šalys sutaria, kad durklažuves žvejojantiems ES laivams, kurie laikosi šiame Susitarime išdėstytų tikslų, susijusių su esamais žvejybos pastangų lygiais, sugautais kiekiais, kurie turi prilygti arba būti artimi didžiausiam tausią žvejybą užtikrinančiam sugautam kiekiui vadovaujantis minėtų išteklių tvarumo užtikrinimo tikslu, ir stebėjimo bei keitimosi informacija nuostatų, leidžiama įplaukti į paskirtuosius Čilės uostus.16. Įplaukimo į paskirtuosius Čilės uostus žuvims iškrauti arba perkrauti tvarka išdėstyta šio Susitarimo I priede.17. Šalys kartu praneš Tarptautiniam jūrų teisės tribunolui, kad išsprendė ginčą ir todėl sutarė nutraukti procesą (Tarptautinio jūrų teisės tribunolo byla Nr. 7), ir prašys Tribunolo priimti nutartį, kurioje būtų užfiksuotas bylos nutraukimas ir kuria sekretoriui būtų pavesta išbraukti šią bylą iš bylų sąrašo. Kadangi Šalys nusprendė nutraukti bylą Tarptautiniame jūrų teisės tribunole būtent dėl to, kad išsprendė ginčą, jos taip pat prašys, kad Tribunolas šį faktą užregistruotų, o susitarimo sąlygas nurodytų atitinkamoje nutartyje dėl bylos nutraukimo arba jos priede.18. Be to, Šalys informuoja PPO generalinį direktorių, kad Tarptautinio jūrų teisės tribunolo nustatyta privalomo sprendimo priėmimo procedūra (byla Nr. 7) nutraukiama, ir praneša jam pasiekto susitarimo sąlygas, nurodydamos savo sprendimą neatnaujinti PPO susitarime dėl ginčų sprendimo numatytos ginčų sprendimo procedūros dėl bylos DS 193 dėl atitinkamų GATT straipsnių taikymo durklažuves žvejojančių ES laivų tranzitui, žuvų perkrovimui ir komercinei prieigai, susijusiems su įplaukimu į Čilės uostus.19. Šalys sutaria šiam Susitarimui taikyti Susitarimo, steigiančio Europos bendrijos bei jos valstybių narių ir Čilės Respublikos asociaciją, kuris įsigaliojo 2003 m. vasario 1 d., VIII antraštinėje dalyje išdėstytas ginčų vengimo ir sprendimo nuostatas.20. Šis Susitarimas įsigalioja kito mėnesio po to, kai Šalys pranešė viena kitai, kad baigtos šiam tikslui reikalingos procedūros, pirmąją dieną.21. Šalys susitaria nuo pasirašymo, ir bet kuriuo atveju ne vėliau kaip nuo 2009 m. gruodžio 31 d., laikinai taikyti 15 punktą.22. Pranešimai siunčiami Europos Sąjungos Tarybos Generaliniam sekretoriui, kuris yra šio Susitarimo depozitaras.23. Nuo įsigaliojimo dienos šis Susitarimas pakeičia Laikinąjį susitarimą, kurį Šalys pasirašė 2001 m. sausio 25 d.Europos Sąjungos varduČilės Respublikos vardu[1] Tarptautinio jūrų teisės tribunolo byla Nr. 7 ir PPO byla DS 19.--------------------------------------------------I PRIEDASi) Siekdamos įgyvendinti šį Susitarimą, likus 45 dienoms iki Susitarimo 4 punkte nurodytų DMTK posėdžių Šalys pateikia viena kitai laivų sąrašą, kuriame nurodo tokius duomenis:1. laivo pavadinimą;2. radijo šaukinį;3. Tarptautinės jūrų organizacijos (TJO) registracijos numerį (jei yra);4. laivo savininko vardą, pavardę ir kitą informaciją (pilietybę, adresą);5. laivo vėliavos valstybę;6. bendrą ilgį (m);7. automatinės vietos nustatymo sistemos markę ir modelį, taip pat atpažinties kodą ir pakrantės stoties (LES), su kuria ji susieta, pavadinimą;8. kontaktinio asmens vėliavos valstybėje ir Europos Komisijoje vardą, pavardę ir buvimo vietą.ii) Į paskirtąjį Čilės uostą norinčio įplaukti ES laivo kapitonas arba jo atstovas, naudodamas pridedamą A formą, likus ne mažiau kaip 72 valandoms iki numatomo įplaukimo į uostą apie tai praneša kompetentingoms Čilės valdžios institucijoms.iii) Kompetentingos Čilės valdžios institucijos per 24 valandas elektroniniu arba kitu būdu oficialiai patvirtina, kad laivas gali įplaukti į uostą ir atlikti iškrovimo arba perkrovimo operaciją.iv) Remiantis 14 punkto a papunkčiu, kiekvienąkart įplaukdami į Čilės išskirtinę ekonominę zoną, kad patektų į uostą, ES laivai per savo vėliavos valstybės stebėjimo centrą nedelsdami perduoda palydovinį signalą Centro de Monitoreo y Control de la Direccion General del Territorio Maritimo y Marina Mercante.LSS bazinių pranešimų perdavimas turi būti atliekamas 60 minučių intervalais.v) Pirmajame DMTK posėdyje Čilė turi nurodyti savo išskirtinės ekonominės zonos koordinates.vi) Jei Čilės kompetentingos valdžios institucijos turi tvirtą pagrindą manyti, kad ES žvejybos laivo pateikta pirmiau nurodyta informacija yra neteisinga, Čilės kompetentingų valdžios institucijų prašymu to laivo vėliavos valstybės kompetentingos valdžios institucijos pateikia laivo navigacinį maršrutą. Tokiu atveju, norėdama pasikonsultuoti su atsakingomis valdžios institucijomis, Čilė nedelsdama apie tai informuos vėliavos valstybę ir Europos Komisiją.vii) Laivams vykdant iškrovimo ar perkrovimo operacijas Čilės kompetentingų valdžios institucijų paskirti inspektoriai gali tikrinti dokumentus, laivo žurnalą, žvejybos įrankius ir laive laikomą sugautą kiekį. Tokios patikros atliekamos taip, kad iškrovimo ar perkrovimo operacijos, kurios paprastai turėtų būti atliekamos per 24 valandas nuo įplaukimo į uostą, nebūtų nepagrįstai trukdomos. Reikalaujama, kad prieš atlikdami patikrą inspektoriai laivo kapitonui pateiktų specialų inspektoriaus tapatybę patvirtinantį dokumentą.viii) Čilės kompetentingos valdžios institucijos užtikrina, kad uoste atliekamų patikrų rezultatai visada būtų pateikiami laivo kapitonui peržiūrėti bei pasirašyti ir kad ataskaitą užpildytų bei pasirašytų inspektorius. Tikrinamo laivo kapitonui suteikiama galimybė pateikti bet kokias pastabas apie ataskaitą ir prireikus susisiekti su atitinkamomis vėliavos valstybės institucijomis, ypač jei ataskaitos turinys yra sunkiai suprantamas.ix) Čilės kompetentingos valdžios institucijos užtikrina, kad patikros ataskaitos kopija būtų įteikiama tikrinamo laivo kapitonui saugoti laive ir tikrinamo laivo vėliavos valstybės kompetentingoms valdžios institucijoms.x) Laivų kapitonai gali savo nuožiūra spręsti, kaip bus disponuojama laive laikomu sugautu kiekiu.xi) Laikantis 15 ir 16 punktų, ES laivai naudosis šiais paskirtaisiais uostais: Arikos, Antofagastos ir Punta Arenaso.xii) Uostuose, kuriais leidžiama naudotis, galima vykdyti tik tokią veiklą:1. iškrauti durklažuvių išteklius;2. perkrauti durklažuvių išteklius;3. papildyti laivo atsargas;4. remontuoti laivą.Tai, kas pirmiau išdėstyta, neapriboja galimybės ES laivams gauti leidimą įplaukti į kitus tinkamus Čilės valdžios institucijų pasiūlytus šalies uostus išskirtinai laivų remonto tikslu.Jei laivo tikslas – papildyti atsargas, tepalus, kurą, pakavimo medžiagas, su žuvų apdorojimu laive susijusius ir kitus kasdienėms reikmėms būtinus išteklius ar pakeisti įgulos sudėtį, į tą laivą gali patekti tik tai, kas reikalinga jo veiklai užtikrinti; kitiems žvejybos laivams skirtos medžiagos ar įgulos nariai į laivą patekti negali. Šios nuostatos netaikomos avarijos ar force majeure atvejais.xiii) Čilės kompetentingos valdžios institucijos neleis įplaukti į uostą tiems ES laivams, kurie neatitinka pirmiau nurodytų sąlygų. Draudimas įplaukti į uostą turėtų būti pagrįstas, o tokio draudimo priežastys turėtų būti nedelsiant oficialiai praneštos laivo kapitonui, vėliavos valstybei ir Europos Komisijai. Draudimo įplaukti į uostą atvejus Šalys aptaria artimiausiame DMTK posėdyje, o iki tol laivas įplaukti į Čilės uostus negali.xiv) Bet kurios iš Šalių prašymu, siekiant aptarti bet kokius su Susitarimo įgyvendinimu susijusius klausimus, sušaukiamas neeilinis DMTK posėdis.A FORMAINFORMACIJA, KURIĄ TURI IŠ ANKSTO PATEIKTI LEIDIMO ĮPLAUKTI Į UOSTĄ PRAŠANTYS LAIVAI1. Uostas, į kurį ketinama įplaukti2. Numatoma įplaukimo data ir laikas3. Tikslas (-ai)4. Laivo pavadinimas5. Vėliavos valstybė6. Laivo tipas7. Tarptautinis radijo šaukinys8. Laivo kontaktinė informacija9. Laivo savininkas (-ai)10. Registracijos pažymėjimo Nr.11. TJO laivo Nr. (jei yra)12. Išorinė atpažintis (jei yra)13. Laivo matmenysIlgisPlotisGrimzlė14. Laivo kapitono vardas, pavardė ir pilietybė15. Bendras laive laikomas sugautas kiekisRūšisProdukto pavidalasŽvejybos rajonasKiekis16. Kiekis, kurį ketinama iškrautiRūšisKiekis17. Kiekis, kurį ketinama perkrauti uosteRūšisKiekis18. Galutinė sugauto kiekio paskirties vietaČilėKita+++++ TIFF +++++--------------------------------------------------B PRIEDASMISION DE CHILE ANTE LA UNION EUROPEANr. 177/2009Čilės atstovybė Europos Sąjungoje kreipiasi į Europos Komisijos jūrų reikalų ir žuvininkystės generalinį direktoratą ir turi garbę priminti Europos Komisijos ir Čilės ataskaitą, dėl kurios susitarta po 2009 m. spalio 5– 6 d. Niujorke įvykusių dvišalių techninių konsultacijų dėl durklažuvių Ramiojo vandenyno pietrytinėje dalyje.Dėl ataskaitos I priedo xi punkto Čilės atstovybė norėtų paprašyti Jūrų reikalų ir žuvininkystės generalinio direktorato iš dalies pakeisti ataskaitoje pateiktą Čilės paskirtų uostų sąrašą.Šiuo tikslu Čilės atstovybė informuoja Jūrų reikalų ir žuvininkystės generalinį direktoratą, kad naujai paskirti uostai yra Arika, Antofagasta ir Punta Arenas.Čilės atstovybė Europos Sąjungoje norėtų paprašyti Europos Komisijos jūrų reikalų ir žuvininkystės generalinio direktorato skirti reikiamą dėmesį pirmiau nurodytam klausimui ir reiškia jam savo didžią pagarbą.Briuselis, 2009 m. lapkričio 23 d.Europos KomisijosJūrų reikalų ir žuvininkystės generaliniam direktoratuiBriuselis--------------------------------------------------Europos Sąjungos ir Čilės Respublikossusitarimaspasikeičiant laiškais dėl Susitarimo dėl durklažuvių išteklių išsaugojimo Ramiojo vandenyno pietrytinėje dalyje laikino taikymoA. Europos Sąjungos laiškasGerb. pone (-ia),Turiu garbę priminti Europos Sąjungos ir Čilės derybas, kurios vyko 2008 m. spalio 15– 16 d. Briuselyje ir kuriose buvo pasiektas Susitarimas dėl durklažuvių išteklių išsaugojimo Ramiojo vandenyno pietrytinėje dalyje (toliau – Susitarimas), taip pat dvišales technines diskusijas, kurios vyko 2009 m. spalio 5 ir 6 d. Niujorke.Europos Sąjunga pradėjo vidaus procedūras, skirtas 2008 m. spalio 15– 16 d. pasiektam Susitarimui dėl durklažuvių išteklių išsaugojimo Ramiojo vandenyno pietrytinėje dalyje, įskaitant išsamų I priedą, dėl kurio sutarta 2009 m. spalio 5– 6 d., sudaryti.Kol šios procedūros nebaigtos, Europos Sąjunga laikinai taiko 2008 m. spalio 15– 16 d. pasiektą Susitarimą dėl durklažuvių išteklių išsaugojimo Ramiojo vandenyno pietrytinėje dalyje ir jo I priedą, dėl kurio sutarta 2009 m. spalio 5– 6 d., kartu su papildymais, padarytais 2009 m. lapkričio 23 d. Čilės verbaline nota.Toliau nurodyti dokumentai ir informacija yra neatsiejama šio Susitarimo pasikeičiant laiškais dalis:a) 2008 m. spalio 15– 16 d. Briuselyje pasiektas Susitarimas su pakeitimais, padarytais:b) Susitarimo išsamiu I priedu, dėl kurio sutarta dvišaliame techniniame susitikime, įvykusiame 2009 m. spalio 5– 6 d. Niujorke;c) 2009 m. lapkričio 23 d. Čilės verbaline nota, kuria Ramiojo vandenyno pietrytinės dalies tarptautiniuose vandenyse durklažuves žvejojantiems ES laivams leidžiama įplaukti į Čilės Arikos, Antofagastos ir Punta Arenaso uostus, atsižvelgiant į b punkte minėto priedo xi punktą.d) Dvišalio techninio ir mokslinio komiteto pirmas posėdis įvyks ne vėliau kaip 2011 m. sausio 1 d.Būčiau dėkingas, jeigu praneštumėte, kad gavote šį laišką, ir patvirtintumėte, kad šis laiškas ir Jūsų atsakymas sudaro Čilės ir Europos Sąjungos susitarimą laikinai taikyti Susitarimą pagal pirmiau nurodytų dokumentų nuostatas.Šis Susitarimas bus taikomas nuo kitos dienos po Jūsų atsakymo dienos.Reiškiu Jums savo didžią pagarbą.Europos Sąjungos varduPirmininkasB. Čilės Respublikos laiškasGerb. pone (-ia),Turiu garbę pranešti, kad gavau Jūsų šios dienos laišką, kuriame rašoma:"Turiu garbę priminti Europos Sąjungos ir Čilės derybas, kurios vyko 2008 m. spalio 15– 16 d. Briuselyje ir kuriose buvo pasiektas Susitarimas dėl durklažuvių išteklių išsaugojimo Ramiojo vandenyno pietrytinėje dalyje (toliau – Susitarimas), taip pat dvišales technines diskusijas, kurios vyko 2009 m. spalio 5– 6 d. Niujorke.Europos Sąjunga pradėjo vidaus procedūras, skirtas 2008 m. spalio 15– 16 d. pasiektam Susitarimui dėl durklažuvių išteklių išsaugojimo Ramiojo vandenyno pietrytinėje dalyje, įskaitant išsamų I priedą, dėl kurio sutarta 2009 m. spalio 5– 6 d., sudaryti.Kol šios procedūros nebaigtos, Europos Sąjunga laikinai taiko 2008 m. spalio 15– 16 d. pasiektą Susitarimą dėl durklažuvių išteklių išsaugojimo Ramiojo vandenyno pietrytinėje dalyje ir jo I priedą, dėl kurio sutarta 2009 m. spalio 5– 6 d., kartu su papildymais, padarytais 2009 m. lapkričio 23 d. Čilės verbaline nota.Toliau nurodyti dokumentai ir informacija yra neatsiejama šio Susitarimo pasikeičiant laiškais dalis:a) 2008 m. spalio 15– 16 d. Briuselyje pasiektas Susitarimas su pakeitimais, padarytais:b) Susitarimo išsamiu I priedu, dėl kurio sutarta dvišaliame techniniame susitikime, įvykusiame 2009 m. spalio 5– 6 d. Niujorke;c) 2009 m. lapkričio 23 d. Čilės verbaline nota, kuria Ramiojo vandenyno pietrytinės dalies tarptautiniuose vandenyse durklažuves žvejojantiems ES laivams leidžiama įplaukti į Čilės Arikos, Antofagastos ir Punta Arenaso uostus, atsižvelgiant į b punkte minėto priedo xi punktą.d) Dvišalio techninio ir mokslinio komiteto pirmas posėdis įvyks ne vėliau kaip 2011 m. sausio 1 d.Būčiau dėkingas, jeigu praneštumėte, kad gavote šį laišką, ir patvirtintumėte, kad šis laiškas ir Jūsų atsakymas sudaro Čilės ir Europos Sąjungos susitarimą laikinai taikyti Susitarimą pagal pirmiau nurodytų dokumentų nuostatas.Šis Susitarimas bus taikomas nuo kitos dienos po Jūsų atsakymo dienos."Turiu garbę patvirtinti, kad Jūsų laiškas ir šis atsakymas sudaro Čilės ir Europos Sąjungos susitarimą.Reiškiu Jums savo didžią pagarbą.Čilės Respublikos varduPrezidentas--------------------------------------------------PRIEDASSUSITARIMAS DĖL DURKLAŽUVIŲ IŠTEKLIŲ IŠSAUGOJIMO RAMIOJO VANDENYNO PIETRYTINĖJE DALYJE1. Šiuo dokumentu pakeičiamas 2001 m. sausio 25 d. Laikinasis susitarimas (toliau – 2001 m. susitarimas), o tarpinis susitarimas tampa galutiniu įsipareigojimu bendradarbiauti siekiant užtikrinti durklažuvių išteklių Ramiojo vandenyno pietrytinėje dalyje ilgalaikį išsaugojimą ir valdymą.2. Susitarimo paskirtis – draugiškai išspręsti Čilės ir Europos bendrijos (kurią Tarptautiniame jūrų teisės tribunole ir Pasaulio prekybos organizacijoje (PPO) pakeitė Europos Sąjunga (ES)) ginčus dėl durklažuvių žvejybos [1].3. Šalys oficialiai patvirtina, kad šiame Susitarime išdėstyti durklažuvių išteklių Ramiojo vandenyno pietrytinėje dalyje išsaugojimo, jų valdymo ir bendradarbiavimo pagrindai.4. ES ir Čilės dvišalis mokslinis ir techninis komitetas (DMTK) ir toliau atliks ryšių centro, skirto su durklažuvių išteklių išsaugojimu susijusiems abipusiai svarbiems klausimams, funkciją; kad mokslinis ir techninis bendradarbiavimas būtų veiksmingesnis, DMTK suteikiami šie įgaliojimai:a) būti forumu, kuriame keičiamasi informacija apie durklažuvių išteklius, taip pat ES ir Čilės žvejybos veiklą, ir bet kokia kita informacija, reikalinga priimant sprendimus dėl išteklių išsaugojimo ir valdymo;b) reguliariai vertinti išteklių būklę, stebėti žvejybos tendencijas ir vertinti poveikį nežvejojamoms rūšims bei jūrų ekosistemai;c) peržiūrėti taikomas išteklių išsaugojimo priemones ir teikti konsultacijas dėl galimų naujų priemonių, įskaitant priegaudos taisykles;d) vadovaujantis darbų programa nustatyti mokslinių tyrimų prioritetus ir rengti įvairias papildomas programas, įskaitant duomenų rinkimo protokolus;e) keistis informacija apie ekologiškus ir ekonomiškai efektyvius žvejybos įrankius ir skatinti juos naudoti;f) prieš DMTK posėdžius keistis visų Ramiojo vandenyno pietrytinėje dalyje veiklą vykdančių abiejų Šalių laivynų segmentų duomenimis apie sugautus kiekius ir žvejybos pastangas;g) apsvarstyti tolesnes mokslinio, techninio ar administracinio bendradarbiavimo priemones.5. Kad pradėtų veikti pagal įgaliojimus, DMTK sušaukiamas į neeilinį posėdį (TIMING) ir vadovaujasi toliau nurodytais Šalių sutartais tikslais ir principais:a) durklažuvių žvejybą Šalys vykdo paisydamos sugautų kiekių, kurie turi prilygti arba būti artimi didžiausiam tausią žvejybą užtikrinančiam sugautam kiekiui, ir taip, kad ši žvejyba netrukdytų siekti minėtų išteklių tvarumo ir jūrų ekosistemos apsaugos tikslo;b) išteklių pasiskirstymą, erdvinę struktūrą ir dinamiką stebi Čilės ir ES žvejybos laivai, kurių mokslinio stebėjimo priemonės atitinka sutartus mokslinių tyrimų parametrus, kurie leidžia patikimai vertinti situaciją, o ją įvertinus priimti tinkamus valdymo sprendimus;c) naudojamos duomenų rinkimo sistemos turėtų būti patikimos, sparčios ir suderinamos su durklažuvių žvejybos reikalavimais ir apimtimi;d) kad užtikrintų durklažuvių išteklių tvarumą, Šalys išlaiko savo esamą durklažuvių žvejybos lygį, kuris nustatomas pagal dabartinį Ramiojo vandenyno pietrytinėje dalyje veiklą vykdančių laivų skaičių arba buvusį didžiausią laivų skaičių.6. Šalys įsipareigoja ir toliau plėtoti šio dvišalio bendradarbiavimo ir ES bei Čilės remiamų daugiašalių konsultacijų sąsają.7. Į šiuo metu vykdomas daugiašales konsultacijas turėtų būti įtraukti visi atitinkami durklažuvių žvejybos Ramiojo vandenyno pietrytinėje dalyje veiklos vykdytojai, be to, turėtų būti pakviesti stebėtojai iš įvairių organizacijų, turinčių teisėtų su durklažuvių žvejyba susijusių interesų.8. ES ir Čilė įsipareigoja ir toliau veiksmingai skatinti daugiašalį bendradarbiavimą siekiant išsaugoti ir valdyti aptariamus išteklius jų buveinėje bei ekosistemoje ir visame jų migravimo areale.9. Kad užtikrintų tvarų durklažuvių žvejybos plėtojimą, Šalys deramai atsižvelgia į veiksmus, kurių imtasi daugiašaliu lygiu, ir siekia skatinti išteklių išsaugojimo ir valdymo iniciatyvas regioninėse žuvininkystės valdymo organizacijose, kurių narės jos yra.10. Šiuo tikslu Šalys siekia skatinti ir kitus durklažuvių žvejybos veiklos vykdytojus laikytis pirmiau minėtų principų ir tikslų, visų pirma susijusių su tų šalių esamų žvejybos lygių išlaikymu.11. Atsižvelgdamos į pirmiau minėtus principus ir vadovaudamosi DMTK rengiama darbų programa Šalys nustatys bendrą tvarką, pagal kurią būtų analizuojama, apdorojama ir vertinama jų žvejybos laivų surinkta informacija. Tokia tvarka turėtų būti siekiama nustatyti išteklių būklę (erdvės ir laiko požiūriu) nagrinėjant jų struktūrą ir biologines savybes, taip pat tiriant jų buveines – taip Šalys galėtų įgyti daugiau žinių; be to, ši tvarka leistų išnagrinėti galimą žvejybos poveikį įvairioms ekosistemos dalims, susijusioms arba priklausomoms rūšims ir būtinybei švelninti poveikį aplinkai ir mažinti žalą, daromą paukščiams, vėžliams ir rykliams, taip pat Ramiojo vandenyno pietrytinės dalies maisto grandinėms ir fizinei aplinkai.12. Šalys pareiškia, kad pagal šį Susitarimą jų žvejybos laivai neprivalės taikyti specialių išteklių išsaugojimo priemonių, kuriomis būtų nustatytas mažiausias žvejojamų rūšių žuvų ilgis.13. Tačiau, atsižvelgdami į visus biologinius sužvejotų žuvų kiekio aspektus, jie vadovaujasi atsargumo principu ir, remdamiesi patikimiausia turima moksline informacija, toliau siekia kurti ir taikyti alternatyvias priemones, skirtas užtikrinti, kad įvairi žvejybos veikla nedarytų nepageidaujamo poveikio jautrioms jūrų ekosistemos buveinėms.14. Šalys patvirtina, kad jų laivai įpareigojami:a) visada naudoti operacinę laivų stebėjimo sistemą (LSS), susietą su vėliavos valstybe;b) reguliariai teikti laivo tipo, sugauto kiekio, žvejybos pastangų pagal rajoną ir laikotarpius duomenis, kuriais šalys galės keistis prieš DMTK posėdžius;c) teikti informaciją apie ekologiškus ir ekonomiškai efektyvius žvejybos įrankius ir ja keistis;d) rinkti duomenis, reikalingus DMTK durklažuvių žvejybos Ramiojo vandenyno pietrytinėje dalyje dinamikos ir būklės vertinimams atlikti, ir kitą išteklių išsaugojimui ir valdymui aktualią informaciją.15. Šalys sutaria, kad durklažuves žvejojantiems ES laivams, kurie laikosi šiame Susitarime išdėstytų tikslų, susijusių su esamais žvejybos pastangų lygiais, sugautais kiekiais, kurie turi prilygti arba būti artimi didžiausiam tausią žvejybą užtikrinančiam sugautam kiekiui vadovaujantis minėtų išteklių tvarumo užtikrinimo tikslu, ir stebėjimo bei keitimosi informacija nuostatų, leidžiama įplaukti į paskirtuosius Čilės uostus.16. Įplaukimo į paskirtuosius Čilės uostus žuvims iškrauti arba perkrauti tvarka išdėstyta šio Susitarimo I priede.17. Šalys kartu praneš Tarptautiniam jūrų teisės tribunolui, kad išsprendė ginčą ir todėl sutarė nutraukti procesą (Tarptautinio jūrų teisės tribunolo byla Nr. 7), ir prašys Tribunolo priimti nutartį, kurioje būtų užfiksuotas bylos nutraukimas ir kuria sekretoriui būtų pavesta išbraukti šią bylą iš bylų sąrašo. Kadangi Šalys nusprendė nutraukti bylą Tarptautiniame jūrų teisės tribunole būtent dėl to, kad išsprendė ginčą, jos taip pat prašys, kad Tribunolas šį faktą užregistruotų, o susitarimo sąlygas nurodytų atitinkamoje nutartyje dėl bylos nutraukimo arba jos priede.18. Be to, Šalys informuoja PPO generalinį direktorių, kad Tarptautinio jūrų teisės tribunolo nustatyta privalomo sprendimo priėmimo procedūra (byla Nr. 7) nutraukiama, ir praneša jam pasiekto susitarimo sąlygas, nurodydamos savo sprendimą neatnaujinti PPO susitarime dėl ginčų sprendimo numatytos ginčų sprendimo procedūros dėl bylos DS 193 dėl atitinkamų GATT straipsnių taikymo durklažuves žvejojančių ES laivų tranzitui, žuvų perkrovimui ir komercinei prieigai, susijusiems su įplaukimu į Čilės uostus.19. Šalys sutaria šiam Susitarimui taikyti Susitarimo, steigiančio Europos bendrijos bei jos valstybių narių ir Čilės Respublikos asociaciją, kuris įsigaliojo 2003 m. vasario 1 d., VIII antraštinėje dalyje išdėstytas ginčų vengimo ir sprendimo nuostatas.20. Šis Susitarimas įsigalioja kito mėnesio po to, kai Šalys pranešė viena kitai, kad baigtos šiam tikslui reikalingos procedūros, pirmąją dieną.21. Šalys susitaria nuo pasirašymo, ir bet kuriuo atveju ne vėliau kaip nuo 2009 m. gruodžio 31 d., laikinai taikyti 15 punktą.22. Pranešimai siunčiami Europos Sąjungos Tarybos Generaliniam sekretoriui, kuris yra šio Susitarimo depozitaras.23. Nuo įsigaliojimo dienos šis Susitarimas pakeičia Laikinąjį susitarimą, kurį Šalys pasirašė 2001 m. sausio 25 d.I PRIEDASi) Siekdamos įgyvendinti šį Susitarimą, likus 45 dienoms iki Susitarimo 4 punkte nurodytų DMTK posėdžių Šalys pateikia viena kitai laivų sąrašą, kuriame nurodo tokius duomenis:1. laivo pavadinimą;2. radijo šaukinį;3. Tarptautinės jūrų organizacijos (TJO) registracijos numerį (jei yra);4. laivo savininko vardą, pavardę ir kitą informaciją (pilietybę, adresą);5. laivo vėliavos valstybę;6. bendrą ilgį (m);7. automatinės vietos nustatymo sistemos markę ir modelį, taip pat atpažinties kodą ir pakrantės stoties (LES), su kuria ji susieta, pavadinimą;8. kontaktinio asmens vėliavos valstybėje ir Europos Komisijoje vardą, pavardę ir buvimo vietą.ii) Į paskirtąjį Čilės uostą norinčio įplaukti ES laivo kapitonas arba jo atstovas, naudodamas pridedamą A formą, likus ne mažiau kaip 72 valandoms iki numatomo įplaukimo į uostą apie tai praneša kompetentingoms Čilės valdžios institucijoms.iii) Kompetentingos Čilės valdžios institucijos per 24 valandas elektroniniu arba kitu būdu oficialiai patvirtina, kad laivas gali įplaukti į uostą ir atlikti iškrovimo arba perkrovimo operaciją.iv) Remiantis 14 punkto a papunkčiu, kiekvienąkart įplaukdami į Čilės išskirtinę ekonominę zoną, kad patektų į uostą, ES laivai per savo vėliavos valstybės stebėjimo centrą nedelsdami perduoda palydovinį signalą Centro de Monitoreo y Control de la Direccion General del Territorio Maritimo y Marina Mercante.LSS bazinių pranešimų perdavimas turi būti atliekamas 60 minučių intervalais.v) Pirmajame DMTK posėdyje Čilė turi nurodyti savo išskirtinės ekonominės zonos koordinates.vi) Jei Čilės kompetentingos valdžios institucijos turi tvirtą pagrindą manyti, kad ES žvejybos laivo pateikta pirmiau nurodyta informacija yra neteisinga, Čilės kompetentingų valdžios institucijų prašymu to laivo vėliavos valstybės kompetentingos valdžios institucijos pateikia laivo navigacinį maršrutą. Tokiu atveju, norėdama pasikonsultuoti su atsakingomis valdžios institucijomis, Čilė nedelsdama apie tai informuos vėliavos valstybę ir Europos Komisiją.vii) Laivams vykdant iškrovimo ar perkrovimo operacijas Čilės kompetentingų valdžios institucijų paskirti inspektoriai gali tikrinti dokumentus, laivo žurnalą, žvejybos įrankius ir laive laikomą sugautą kiekį. Tokios patikros atliekamos taip, kad iškrovimo ar perkrovimo operacijos, kurios paprastai turėtų būti atliekamos per 24 valandas nuo įplaukimo į uostą, nebūtų nepagrįstai trukdomos. Reikalaujama, kad prieš atlikdami patikrą inspektoriai laivo kapitonui pateiktų specialų inspektoriaus tapatybę patvirtinantį dokumentą.viii) Čilės kompetentingos valdžios institucijos užtikrina, kad uoste atliekamų patikrų rezultatai visada būtų pateikiami laivo kapitonui peržiūrėti bei pasirašyti ir kad ataskaitą užpildytų bei pasirašytų inspektorius. Tikrinamo laivo kapitonui suteikiama galimybė pateikti bet kokias pastabas apie ataskaitą ir prireikus susisiekti su atitinkamomis vėliavos valstybės institucijomis, ypač jei ataskaitos turinys yra sunkiai suprantamas.ix) Čilės kompetentingos valdžios institucijos užtikrina, kad patikros ataskaitos kopija būtų įteikiama tikrinamo laivo kapitonui saugoti laive ir tikrinamo laivo vėliavos valstybės kompetentingoms valdžios institucijoms.x) Laivų kapitonai gali savo nuožiūra spręsti, kaip bus disponuojama laive laikomu sugautu kiekiu.xi) Laikantis 15 ir 16 punktų, ES laivai naudosis šiais paskirtaisiais uostais: Arikos, Antofagastos ir Punta Arenaso.xii) Uostuose, kuriais leidžiama naudotis, galima vykdyti tik tokią veiklą:1. iškrauti durklažuvių išteklius;2. perkrauti durklažuvių išteklius;3. papildyti laivo atsargas;4. remontuoti laivą.Tai, kas pirmiau išdėstyta, neapriboja galimybės ES laivams gauti leidimą įplaukti į kitus tinkamus Čilės valdžios institucijų pasiūlytus šalies uostus išskirtinai laivų remonto tikslu.Jei laivo tikslas – papildyti atsargas, tepalus, kurą, pakavimo medžiagas, su žuvų apdorojimu laive susijusius ir kitus kasdienėms reikmėms būtinus išteklius ar pakeisti įgulos sudėtį, į tą laivą gali patekti tik tai, kas reikalinga jo veiklai užtikrinti; kitiems žvejybos laivams skirtos medžiagos ar įgulos nariai į laivą patekti negali. Šios nuostatos netaikomos avarijos ar force majeure atvejais.xiii) Čilės kompetentingos valdžios institucijos neleis įplaukti į uostą tiems ES laivams, kurie neatitinka pirmiau nurodytų sąlygų. Draudimas įplaukti į uostą turėtų būti pagrįstas, o tokio draudimo priežastys turėtų būti nedelsiant oficialiai praneštos laivo kapitonui, vėliavos valstybei ir Europos Komisijai. Draudimo įplaukti į uostą atvejus Šalys aptaria artimiausiame DMTK posėdyje, o iki tol laivas įplaukti į Čilės uostus negali.xiv) Bet kurios iš Šalių prašymu, siekiant aptarti bet kokius su Susitarimo įgyvendinimu susijusius klausimus, sušaukiamas neeilinis DMTK posėdis.A FORMAINFORMACIJA, KURIĄ TURI IŠ ANKSTO PATEIKTI LEIDIMO ĮPLAUKTI Į UOSTĄ PRAŠANTYS LAIVAI1. Uostas, į kurį ketinama įplaukti2. Numatoma įplaukimo data ir laikas3. Tikslas (-ai)4. Laivo pavadinimas5. Vėliavos valstybė6. Laivo tipas7. Tarptautinis radijo šaukinys8. Laivo kontaktinė informacija9. Laivo savininkas (-ai)10. Registracijos pažymėjimo Nr.11. TJO laivo Nr. (jei yra)12. Išorinė atpažintis (jei yra)13. Laivo matmenysIlgisPlotisGrimzlė14. Laivo kapitono vardas, pavardė ir pilietybė15. Bendras laive laikomas sugautas kiekisRūšisProdukto pavidalasŽvejybos rajonasKiekis16. Kiekis, kurį ketinama iškrautiRūšisKiekis17. Kiekis, kurį ketinama perkrauti uosteRūšisKiekis18. Galutinė sugauto kiekio paskirties vietaČilėKita+++++ TIFF +++++B PRIEDASMISION DE CHILE ANTE LA UNION EUROPEANr. 177/2009Čilės atstovybė Europos Sąjungoje kreipiasi į Europos Komisijos jūrų reikalų ir žuvininkystės generalinį direktoratą ir turi garbę priminti Europos Komisijos ir Čilės ataskaitą, dėl kurios susitarta po 2009 m. spalio 5– 6 d. Niujorke įvykusių dvišalių techninių konsultacijų dėl durklažuvių Ramiojo vandenyno pietrytinėje dalyje.Dėl ataskaitos I priedo xi punkto Čilės atstovybė norėtų paprašyti Jūrų reikalų ir žuvininkystės generalinio direktorato iš dalies pakeisti ataskaitoje pateiktą Čilės paskirtų uostų sąrašą.Šiuo tikslu Čilės atstovybė informuoja Jūrų reikalų ir žuvininkystės generalinį direktoratą, kad naujai paskirti uostai yra Arika, Antofagasta ir Punta Arenas.Čilės atstovybė Europos Sąjungoje norėtų paprašyti Europos Komisijos jūrų reikalų ir žuvininkystės generalinio direktorato skirti reikiamą dėmesį pirmiau nurodytam klausimui ir reiškia jam savo didžią pagarbą.Briuselis, 2009 m. lapkričio 23 d.Europos KomisijosJūrų reikalų ir žuvininkystės generaliniam direktoratuiBriuselis[1] Tarptautinio jūrų teisės tribunolo byla Nr. 7 ir PPO byla DS 19.--------------------------------------------------